A Tanács 3880/88/EGK Rendelete

(1988. december 12.)

az olívaolajjal kapcsolatos különös intézkedések megállapításáról szóló 2262/84/EGK rendelet módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

mivel a legutóbb a 3462/87/EGK rendelettel [3] módosított 2262/84/EGK rendelet [4] szerint az olívaolaj-termelő tagállamoknak ügynökségeket kell létesíteniük az olívaolajra vonatkozó termelési támogatási rendszerrel kapcsolatos egyes feladatok és ellenőrzések végrehajtása céljából; mivel az említett rendelet 1. cikke (5) bekezdésének megfelelően a Tanácsnak 1989. január 1-jéig el kell fogadnia az ügynökségek költségei finanszírozásának módszerét az 1989/90. gazdasági évtől kezdve;

mivel – figyelemmel arra a fontos szerepre, amelyet e szervek annak biztosításában játszhatnak, hogy a termelési támogatási rendelkezéseket helyesen és egységesen alkalmazzák – gondoskodni kell tényleges költségeik olyan finanszírozási módszeréről, amely képessé teszi őket a zökkenőmentes és hatékony működésre az érintett szabályok által számukra nyújtott igazgatási önállóság keretein belül; mivel e célkitűzés olyan módszerrel érhető el, amely egyesíti a Közösség és a tagállamok általi finanszírozást;

mivel az érintett négy termelő tagállamon belüli ügynökségek nincsenek azonos helyzetben; mivel bizonyos tagállamokban közigazgatási és jogi nehézségek hátráltatták az ügynökségek létesítését és/vagy működését; mivel e tagállamok nem éltek hatékonyan azokkal a legmagasabb összegekkel, amelyek számukra a kezdeti fázisban rendelkezésre álltak, amikor a költségeket teljes egészében a Közösségre lehetett terhelni; mivel ezért az említett fázis által lefedett időszakot egy évvel meg kell hosszabbítani anélkül, hogy a meglévő szabályok szerint már kiosztott legmagasabb összegeket növelnék,

ELFOGADTA EZT A RENDELETET:

1. cikk

A 2262/84/EGK rendelet 1. cikkének (5) bekezdése helyébe a következő szöveg lép:

"(5) Az 1984. november 1-jétől számított ötéves időszak alatt az ügynökség tényleges költségei a következő százalékban terhelhetők az Európai Közösségek általános költségvetésére:

- Olaszország esetében az első három évben 100 %, de legfeljebb 14 millió ECU, a negyedik és ötödik évben pedig 50 %,

- Görögország esetében 100 %, de legfeljebb 7 millió ECU.

Az 1989. november 1-jétől számított hároméves időszak alatt az olasz, illetve a görög ügynökség tényleges költségeinek 50 %-a terhelhető az Európai Közösségek általános költségvetésére.

Spanyolország és Portugália esetében az 1986. március 1. és 1990. október 31. közötti időszak alatt az ügynökség tényleges költségének 100 %-át fedezik az Európai Közösségek általános költségvetéséből, de legfeljebb 9300000 ECU-t Spanyolország és 4700000 ECU-t Portugália esetében. Az 1990. november 1. és 1992. október 31. közötti időszak alatt a szóban forgó költségek 50 %-át fedezik az említett költségvetésből.

A tagállamok – a 136/66/EGK rendelet 38. cikkében előírt eljárásnak megfelelően meghatározott feltételek mellett – az általuk viselendő költségek egy részét az olívaolajra nyújtott közösségi támogatásból való levonás útján fedezhetik.

A Tanács – a Bizottság javaslata alapján, minősített többséggel – 1992. január 1-jéig elfogadja a szóban forgó költségek finanszírozásának módszerét az 1992/93. gazdasági évtől kezdve."

2. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1988. december 12-én.

a Tanács részéről

az elnök

Y. Pottakis

[1] HL C 258., 1988.10.5., 5. o.

[2] 1988. november 18-i vélemény (a Hivatalos Lapban még nem tették közzé).

[3] HL L 329., 1987.11.20., 2. o.

[4] HL L 208., 1984.8.3., 11. o.

--------------------------------------------------